A BIZOTTSÁG 2009/250/EK RENDELETE
(2009. március 11.)
a mutatók meghatározásainak, az adattovábbítás technikai formátumának, a NACE Rev.1.1. és a NACE Rev.2-re vonatkozó kettős jelentéstételi követelmények, valamint a vállalkozások szerkezeti statisztikáira vonatkozó eltérések engedélyezése tekintetében a 295/2008/EK európai parlamenti és tanácsi rendelet végrehajtásáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel a vállalkozások szerkezeti statisztikáiról szóló 295/2008/EK európai parlamenti és tanácsi rendeletre (1) és különösen annak 11. cikke (1) bekezdésének a), c), d) és e) pontjára,
mivel:
(1)
Az 58/97/EK, Euratom rendelet (2) megteremtette a Közösségen belüli vállalkozások szerkezetére, tevékenységére, versenyképességére és teljesítményére vonatkozó közösségi statisztikák létrehozására vonatkozó közös keretet. Az egyértelműség és ésszerűség érdekében a rendeletet számos rendelkezés alapvető lényeges módosításával átdolgozták.
(2)
E módosítások figyelembevétele érdekében a vállalkozások szerkezeti statisztikái mutatóinak meghatározásáról szóló 2700/98/EK (3), valamint a vállalkozások szerkezeti statisztikáira vonatkozó adattovábbítás technikai formátumáról szóló 2702/98/EK bizottsági rendeletet (4) módosítani kell. Az egyértelműség megőrzése érdekében e rendelet azok helyébe lép.
(3)
Annak érdekében, hogy a tagállamok között összehasonlítható és összehangolt adatok készüljenek, szükséges a vállalkozások szerkezeti statisztikai mutatóinak meghatározása.
(4)
Ezenkívül a tagállamok közötti összehasonlítható és összehangolt adatok kialakítása, az adattovábbítási hibalehetőségek csökkentése, valamint az összegyűjtött adatok gyorsabb feldolgozása és a felhasználók hozzáférése érdekében szükséges a 295/2008/EK rendelet I-IX. mellékletében felsorolt technikai formátum és a vállalkozások szerkezeti statisztikáinak továbbítására vonatkozó eljárás meghatározása.
(5)
Ezenfelül a 2008-as referenciaév tekintetében a NACE Rev.2-vel összhangban megkövetelt statisztikák mellett a NACE Rev.1.1-gyel összhangban szükséges a vállalkozások szerkezeti statisztikáinak kettős jelentéstételére vonatkozó követelmények meghatározása.
(6)
A 295/2008/EK rendelet 10. cikke előírja, hogy az átmeneti időszakok alatt eltérés engedélyezhető a rendelet mellékleteinek rendelkezéseitől.
(7)
Bizonyos tagállamok az átmeneti időszakokra eltéréseket kérelmeztek a 295/2008/EK rendelet I., II., III., VIII. és IX. mellékletének rendelkezéseitől annak érdekében, hogy létrehozzák a szükséges adatgyűjtési rendszereket, vagy kiigazíthassák a már létezőket, és így a rendelet rendelkezései az átmeneti időszak végére megvalósuljanak.
(8)
Ezen eltérések engedélyezése indokoltnak tűnik, mivel a tagállamok kéréseinek alapja adatgyűjtési rendszerük további kiigazítására vonatkozó jogos igényük.
(9)
Az e rendeletben foglalt intézkedések összhangban vannak a statisztikai programbizottság véleményével,
ELFOGADTA EZT A RENDELETET:
1. cikk
A 295/2008/EK rendelet 3. cikkének (3) bekezdésében említett mutatókat e rendelet I. melléklete határozza meg.
Amennyiben e meghatározásokban hivatkozás található a társasági mérlegre, azt a bizonyos jogi formájú társaságok éves beszámolójáról szóló 78/660/EGK negyedik tanácsi irányelv (5) 9. cikkében (Mérleg), 23. cikkében (Eredménykimutatás) és 43. cikkében (Kiegészítő melléklet) felsorolt címsorokra, továbbá az 1725/2003/EK bizottsági rendelet (6) mellékletében felsorolt címsorokra történő hivatkozásnak kell tekinteni.
2. cikk
A 295/2008/EK rendeletnek megfelelő adattovábbítás technikai formátumát e rendelet II. melléklete határozza meg.
3. cikk
Az e rendelet értelmében továbbított adatokat és metaadatokat az illetékes nemzeti hatóságok (nemzeti statisztikai hivatalok és bizonyos pénzintézeteket felügyelő hatóságok) elektronikus formában elküldik a Bizottság (Eurostat) részére. Az adattovábbítás formátumának meg kell felelnie a Bizottság (Eurostat) által meghatározott megfelelő adatcsereszabványoknak. Az adatokat elektronikusan kell továbbítani vagy feltölteni a Bizottság (Eurostat) által karbantartott egypontos adatbeviteli rendszerbe.
E rendelet követelményeivel összhangban a tagállamok végrehajtják a Bizottság (Eurostat) által szolgáltatott adatcsereszabványokat és iránymutatásokat.
4. cikk
A 295/2008/EK rendelet I. melléklete 9. szakaszának (2) pontjának megfelelő kettős jelentéstételi követelményeket e rendelet III. melléklete határozza meg.
5. cikk
Az e rendelet I. mellékletének 11. szakaszában, II. mellékletének 10. szakaszában, III. mellékletének 9. szakaszában, VIII. mellékletének 8. szakaszában és IX. mellékletének 13. szakaszában említett, a 295/2008/EK rendelet rendelkezéseitől való eltérések az e rendelet IV. mellékletében meghatározott módon engedélyezhetők.
6. cikk
A 2700/98/EK és a 2702/98/EK rendelet hatályát veszti.
Továbbra is alkalmazandók ugyanakkor a referenciaévek adatainak 2007-ig bezárólag történő összegyűjtése, összeállítása és továbbítása tekintetében.
7. cikk
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2009. március 11-én.